**VLADA REPUBLIKE HRVATSKE**

**IZVJEŠĆE O POSLOVANJU SLOBODNIH ZONA**

**U REPUBLICI HRVATSKOJ U 2019. GODINI**

**Zagreb, studeni 2020.**

Sadržaj

[UVOD 3](#_Toc51243906)

[DOSTAVA I KORIŠTENJE PODATAKA 3](#_Toc51243907)

[ZAKONODAVNI OKVIR SLOBODNIH ZONA 3](#_Toc51243908)

[POSEBNOSTI SLOBODNIH ZONA 4](#_Toc51243909)

[SLOBODNE ZONE U EUROPSKOJ UNIJI 5](#_Toc51243910)

[SLOBODNE ZONE U REPUBLICI HRVATSKOJ U 2019. GODINI 5](#_Toc51243911)

[Karta slobodnih zona u Republici Hrvatskoj u 2019. godini 6](#_Toc51243912)

[POJEDINAČNI PREGLED POSLOVANJA SLOBODNIH ZONA U 2019. GODINI 7](#_Toc51243913)

[KRAPINSKO - ZAGORSKA SLOBODNA ZONA 7](#_Toc51243914)

[PODUNAVSKA SLOBODNA ZONA VUKOVAR 8](#_Toc51243915)

[SLOBODNA ZONA KUKULJANOVO 9](#_Toc51243916)

[SLOBODNA ZONA LUKA RIJEKA – ŠKRLJEVO 10](#_Toc51243917)

[SLOBODNA ZONA OSIJEK 11](#_Toc51243918)

[SLOBODNA ZONA SPLITSKO - DALMATINSKA 12](#_Toc51243919)

[SLOBODNA ZONA ZAGREB 12](#_Toc51243920)

[SLOBODNA ZONA LUKE PLOČE 13](#_Toc51243921)

[SLOBODNA ZONA LUKE PULA 14](#_Toc51243922)

[SLOBODNA ZONA LUKE RIJEKA 15](#_Toc51243923)

[SLOBODNA ZONA LUKE SPLIT 16](#_Toc51243924)

[SAŽETAK 17](#_Toc51243925)

[DODACI 19](#_Toc51243926)

[Pregled korisnika koncesija/nositelja suglasnosti za osnivanje slobodne zone 19](#_Toc51243927)

[Broj korisnika u slobodnim zonama - usporedba 2019./2018. 21](#_Toc51243928)

[Prihodi korisnika slobodnih zona (mil. HRK) – usporedba 2019./2018. 21](#_Toc51243929)

[Dobit korisnika slobodnih zona (mil. HRK) – usporedba 2019./2018. 22](#_Toc51243930)

[Izvoz\* korisnika slobodnih zona (mil. HRK) – usporedba 2019./2018. 22](#_Toc51243931)

[Isporuka dobara na tržište Europske unije (mil. HRK) – usporedba 2019./2018. 23](#_Toc51243932)

[Usporedba izvoza države članice EU / treće zemlje (%) 23](#_Toc51243933)

[Usporedba izvoz, uključujući isporuku dobara na tržište EU u ukupnom prihodu (%) 24](#_Toc51243934)

[Usporedba prihoda od izvoza i ostalog prihoda svih slobodnih zona 24](#_Toc51243935)

[Izvršena ulaganja (u mil. HRK) – usporedba 2019./2018. 25](#_Toc51243936)

[Usporedba broja korisnika koji se bave proizvodnjom i skladištenjem 25](#_Toc51243937)

[Naknade za koncesiju za 2019. godinu, tablični prikaz 26](#_Toc51243938)

[Naknade za koncesiju za 2019. godinu, grafički prikaz 26](#_Toc51243939)

# UVOD

Sukladno Zakonu o slobodnim zonama (Narodne novine, br. 44/96, 78/99, 127/00, 92/05, 85/08, 148/13 i 58/20; u daljnjem tekstu: Zakon), Ministarstvo gospodarstva i održivog razvoja (u daljnjem tekstu: Ministarstvo) izradilo je Izvješće o poslovanju slobodnih zona u Republici Hrvatskoj u 2019. godini (u daljnjem tekstu: Izvješće). Temeljem članka 25. Zakona, Ministarstvo podnosi Izvješće Vladi Republike Hrvatske, a Vlada Republike Hrvatske Izvješće podnosi Hrvatskome saboru.

# DOSTAVA I KORIŠTENJE PODATAKA

Podaci koji se koriste pri izradi godišnjeg Izvješća o poslovanju slobodnih zona dostavljaju se sukladno članku 25. Zakona, a dostavljaju ih korisnici koncesija za osnivanje (kopnenih) slobodnih zona i nositelji suglasnosti za osnivanje (lučkih) slobodnih zona. Iako je zakonski rok za dostavu podataka za izvještajno razdoblje svibanj tekuće godine (za prethodnu godinu), za izradu ovoga Izvješća korisnici koncesija izvanredno su mogli dostaviti podatke do 30. lipnja o.g. zbog produženja roka koji je dan poduzetnicima za predaju njihovih godišnjih financijskih izvješća uslijed poteškoća izazvanih pandemijom Covid-19.

Odgovornost za poslovanje slobodnih zona na kopnenom području Republike Hrvatske snose

korisnici „koncesija za osnivanje slobodnih zona“, dok su za poslovanje slobodnih zona koje su osnovane na lučkim područjima Republike Hrvatske odgovorni „nositelji suglasnosti za osnivanje slobodnih zona“.

Koncesije za osnivanje slobodnih zona, kao i suglasnosti za osnivanje slobodnih zona, daje Vlada Republike Hrvatske. U ovome Izvješću izraz: „korisnici koncesija“ koristi se za obje navedene kategorije.

Korisnici slobodnih zona dostavljaju podatke o svom poslovanju korisnicima koncesija za slobodne zone na čijem području posluju, a dostava podataka u svrhu izrade Izvješća njihova je zakonska obveza koja proizlazi iz činjenice da im se poslovanje odvija u režimu slobodne zone.

Kazna za korisnika koncesije koji ne dostavi izvješće o poslovanju u slobodnoj zoni u propisanom roku nadležnom Ministarstvu, a prema članku 40. Zakona, iznosi od 10.000,00 do 75.000,00 kuna, dok kazna za odgovornu osobu korisnika koncesije iznosi od 5.000,00 do 15.000,00 kuna.

U slučaju da korisnik slobodne zone, na zahtjev osnivača slobodne zone, ne dostavi podatke o poslovanju u slobodnoj zoni, prema članku 41. Zakona može biti kažnjen novčanom kaznom od 10.000,00 do 45.000,00 kuna, dok odgovorna osoba korisnika slobodne zone može biti kažnjena novčanom kaznom od 5.000,00 do 15.000,00 kuna.

# ZAKONODAVNI OKVIR SLOBODNIH ZONA

Sustav slobodnih zona u Republici Hrvatskoj u 2019. godini bio je reguliran sljedećim Zakonom te pripadajućim podzakonskim propisima:

1. Zakon o slobodnim zonama (Narodne novine, br. 44/96, 78/99, 127/00, 92/05, 85/08, 148/13 i 58/20)
2. Pravilnik o načinu izračuna izvršenih ulaganja i iskorištenih potpora za ulaganja i o načinu ostvarenja porezne povlastice za korisnike slobodnih zona (Narodne novine, br. 122/08, 33/10 i 52/10)
3. Pravilnik o korištenju automata za prodaju toplih i hladnih napitaka, snekova, te jednostavnih jela u originalnom pakiranju za potrebe zaposlenika kod korisnika zone koji obavlja gospodarsku djelatnost u slobodnoj zoni (Narodne novine, broj 134/11)
4. Pravilnik o načinu plaćanja naknade za koncesiju za slobodne zone (Narodne novine, broj 19/14).

# POSEBNOSTI SLOBODNIH ZONA

Kao dio poduzetničke infrastrukture koju čine poduzetničke zone i poduzetničke potporne institucije, slobodne zone su jedna od potkategorija poduzetničkih potpornih institucija i imaju ulogu u stvaranju kvalitetnog, korisnički orijentiranog poduzetničkog okruženja u Republici Hrvatskoj. S druge strane, slobodne zone imaju i zajedničke odlike s drugim stupom poduzetničke infrastrukture odnosno s poduzetničkim zonama. Naime, kao i kod poduzetničkih zona, u slobodnim zonama korisnici zajednički koriste infrastrukturno opremljeni i organizirani prostor što omogućuje racionalizaciju poslovanja i smanjenje troškova. Iako slobodne zone posluju već duži niz godina, njihova funkcija i način poslovanja za dio javnosti ponekad predstavlja nepoznanicu. Zbog toga ovdje, kao i u prethodnim izvješćima, ponovno iznosimo njihove osnovne značajke.

Slobodne zone na kopnenom području Republike Hrvatske osnivaju se temeljem koncesije koju daje Vlada Republike Hrvatske sukladno Zakonu, odnosno temeljem posebnih zakona i drugih pravnih akata (Zakon o obnovi i razvoju Grada Vukovara; Narodne novine, br. 44/01, 90/05, 80/08, 38/09 i 148/13 i Odluke o općim uvjetima i mjerilima za davanje koncesije za osnivanje slobodnih zona na području Grada Vukovara; Narodne novine, broj 138/02 za Podunavsku slobodnu zonu Vukovar), dok se slobodne zone u lučkim područjima osnivaju temeljem suglasnosti Vlade Republike Hrvatske.

Slobodna zona je dio teritorija Republike Hrvatske koji je posebno ograđen i označen i u kojem se gospodarske djelatnosti obavljaju uz posebne uvjete, a može se sastojati od više odvojenih dijelova.

U slobodnu zonu može se unositi roba te se u njoj može obavljati proizvodnja, oplemenjivanje i skladištenje robe, trgovina na veliko, strateške aktivnosti poslovne podrške, aktivnosti osnivanja tehnoloških razvojno-inovacijskih centara te pružanje usluga koje nisu bankarske. Trgovina na malo nije dopuštena u slobodnim zonama.

Koncesija, odnosno suglasnost za osnivanje slobodne zone može prestati istekom vremena za koje je dana, odreknućem korisnika koncesije tijekom vremena trajanja koncesije – za dio područja slobodne zone ili za njezino čitavo područje ili prestankom pravne osobe korisnika koncesije. Koncesiju je moguće oduzeti ako korisnik koncesije u ugovornom roku (ugovor o davanju koncesije sklapaju nadležno ministarstvo i korisnik koncesije) ne osigura uvjete za rad, ako koncesiju ne koristi na način predviđen ugovorom i Zakonom te ako nije platio naknadu za koncesiju tri obroka u nizu.

Područje koje se nalazi pod režimom slobodne zone mora biti ograđeno i označeno, a isto pravilo odnosi se i na izdvojene dijelove slobodne zone. Promet robe i osoba u zonu i iz nje može se odvijati samo kroz određene ulaze i izlaze. Osim što ulazi i izlazi moraju biti primjereno uređeni, osigurani i noću osvijetljeni, osnivač slobodne zone mora pri ulazima odnosno izlazima osigurati prostorije za rad carinske službe.

Korisnici slobodne zone mogu, uz osnivača zone, biti domaće i strane pravne i fizičke osobe. Korisnici slobodne zone s osnivačem sklapaju ugovor temeljem kojeg u zoni mogu obavljati gospodarsku djelatnost. Za dio poslovanja kojega obavljaju u slobodnoj zoni, korisnici slobodne zone su dužni voditi odvojeno knjigovodstvo.

Porez na dodanu vrijednost za robu koja je smještena u zoni plaća se tek u trenutku kada roba napušta slobodnu zonu i kada je njezino konačno odredište tržište Europske unije, što uključuje i tržište Republike Hrvatske. Kada je odredište robe iz slobodne zone tržište trećih zemalja, roba je izuzeta od plaćanja poreza na dodanu vrijednost.

SLOBODNE ZONE U EUROPSKOJ UNIJI

Prema podacima Europske komisije od 6. travnja 2020., slobodne zone posluju u 20 od 27 država članica, uključujući i Republiku Hrvatsku, i to u:

1. Bugarskoj (6)
2. Cipru (1)
3. Češkoj (8)
4. Danskoj (1)
5. Estoniji (3)
6. Francuskoj (2)
7. Njemačkoj (2)
8. Grčkoj (4)
9. Mađarskoj (1)
10. Italiji (3)
11. Latviji (4)
12. Luksemburgu (1)
13. Litvi (2)
14. Malti (1)
15. Poljskoj (7)
16. Portugalu (1)
17. Rumunjskoj (6)
18. Sloveniji (1) i
19. Španjolskoj (7).

Ukupno na području Europske unije (EU 27) posluju 72 slobodne zone (uključujući i 11 slobodnih zona na području Republike Hrvatske).

U Austriji, Belgiji, Finskoj, Irskoj, Nizozemskoj, Slovačkoj i Švedskoj nema slobodnih zona.

# SLOBODNE ZONE U REPUBLICI HRVATSKOJ U 2019. GODINI

U 2019. godini u Republici Hrvatskoj poslovale su sljedeće slobodne zone:

1. Kopnene slobodne zone
   1. Krapinsko-zagorska slobodna zona (u likvidaciji)
   2. Podunavska slobodna zona Vukovar
   3. Slobodna zona Kukuljanovo (neaktivna)
   4. Slobodna zona Luka Rijeka – Škrljevo
   5. Slobodna zona Osijek
   6. Slobodna zona Splitsko-dalmatinska (u likvidaciji)
   7. Slobodna zona Zagreb
2. Lučke slobodne zone
3. Slobodna zona luke Ploče
4. Slobodna zona luke Pula
5. Slobodna zona luke Rijeka
6. Slobodna zona luke Split.

Karta slobodnih zona u Republici Hrvatskoj u 2019. godini



# POJEDINAČNI PREGLED POSLOVANJA SLOBODNIH ZONA U 2019. GODINI

U ovome dijelu Izvješća pojedinačno su prikazani rezultati poslovanja za svaku od slobodnih zona.

Pri interpretaciji podataka bitno je uzeti u obzir i specifičnosti slobodnih zona na lučkom području i njihovih nositelja suglasnosti za osnivanje slobodnih zona. Naime, slobodnim zonama na lučkom području upravljaju nadležne lučke uprave koje su prema pravnom obliku ustanove čija je djelatnost propisana člankom 50. Zakona o pomorskom dobru i morskim lukama (Narodne novine, br. 158/03, 100/04, 141/06, 38/09, 123/11, 56/16 i 98/19):

1. briga o gradnji, održavanju, upravljanju, zaštiti i unapređenju pomorskog dobra koje predstavlja lučko područje
2. gradnja i održavanje lučke podgradnje, koja se financira iz proračuna osnivača lučke uprave
3. stručni nadzor nad gradnjom, održavanjem, upravljanjem i zaštitom lučkog područja (lučke podgradnje i nadgradnje)
4. osiguravanje trajnog i nesmetanog obavljanja lučkog prometa, tehničko-tehnološkog jedinstva i sigurnost plovidbe
5. osiguravanje pružanja usluga od općeg interesa ili za koje ne postoji gospodarski interes drugih gospodarskih subjekata
6. usklađivanje i nadzor rada ovlaštenika koncesije koji obavljaju gospodarsku djelatnost na lučkom području
7. donošenje odluke o osnivanju i upravljanju slobodnom zonom na lučkom području sukladno propisima koji uređuju slobodne zone
8. drugi poslovi utvrđeni zakonom.

Iz navedenoga slijedi da poslovanje nositelja suglasnosti za osnivanje slobodnih zona na lučkom području nije u potpunosti usporedivo s poslovanjem korisnika koncesija za osnivanje slobodnih zona na kopnenom području. Dodatno, nositelji suglasnosti za osnivanje slobodnih zona na lučkom području nisu obveznici plaćanja naknade za koncesiju za osnivanje slobodnih zona.

Podaci koje Ministarstvo prikuplja obrađeni su na način i s namjerom što jednostavnijeg prikazivanja gospodarskih trendova prisutnih u svakoj od slobodnih zona. Glavni gospodarski pokazatelji prikazuju situaciju na razini svih slobodnih zona te se nalaze u dijelu Izvješća označenom „Dodaci“.

## KRAPINSKO - ZAGORSKA SLOBODNA ZONA

Krapinsko-zagorska slobodna zona nalazi se u Krapinsko-zagorskoj županiji, na području Grada Krapine. Osnovana je Odlukom o davanju koncesije za osnivanje Krapinsko-zagorske slobodne zone (Narodne novine, br. 45/97 i 61/97), a koncesija za osnivanje dana je društvu Krapinsko zagorska slobodna zona d.d. na rok od 25 godina od dana sklapanja Ugovora o koncesiji. Ugovor o koncesiji između Ministarstva gospodarstva i Krapinsko-zagorske slobodne zone d.d. sklopljen je 21. svibnja 1997. iz čega proizlazi da koncesija traje do 21. svibnja 2022.

Prema Odluci o davanju koncesije za osnivanje Krapinsko-zagorske slobodne zone, korisnik koncesije obvezan je uredno plaćati godišnju naknadu za koncesiju u iznosu od 2 % od ukupnog prihoda koji ostvari u poslovanju s korisnicima u Slobodnoj zoni, od čega se 50 % uplaćuje u korist državnog proračuna, a 50 % u korist proračuna Grada Krapine.

Krapinsko-zagorska slobodna zona zauzima površinu od 64.000 m2 od čega je 20.000 m2 slobodnoga prostora. Slobodna zona je u potpunosti infrastrukturno opremljena.

Skupština društva Krapinsko-zagorska slobodna zona d.d., koje je korisnik koncesije za osnivanje slobodne zone, u studenome 2018. godine donijela je odluku o likvidaciji društva. Postupak likvidacije pokrenut je na Trgovačkom sudu u Zagrebu i do kraja 2019. godine nije dovršen.

## PODUNAVSKA SLOBODNA ZONA VUKOVAR

Podunavska slobodna zona Vukovar nalazi se u Vukovarsko-srijemskoj županiji, na području Grada Vukovara. Osnovana je Odlukom o davanju koncesije za osnivanje Podunavske slobodne zone Vukovar (Narodne novine, br. 144/02, 126/04 i 83/15), a koncesija za osnivanje dana je društvu Podunavska slobodna zona d.o.o. na rok od 25 godina od dana sklapanja Ugovora o koncesiji. Ugovor o koncesiji između Ministarstva gospodarstva i Podunavske slobodne zone Vukovar d.o.o. sklopljen je 14. veljače 2003. slijedom čega proizlazi da koncesija traje do 14. veljače 2028.

Podunavska slobodna zona Vukovar posluje na području površine 7.648 m2 od čega je 3.144 m2 slobodne površine. Aktivna površina Slobodne zone iznosi 4.504 m2. Slobodna zona je u potpunosti infrastrukturno opremljena.

Odlukom o davanju koncesije za osnivanje Podunavske slobodne zone Vukovar određena je obveza korisniku koncesije da uredno plaća godišnju naknadu za koncesiju u iznosu od 2 % od svojega ukupnog prihoda, od čega se 50 % uplaćuje u korist državnog proračuna, a 50 % u korist proračuna Grada Vukovara. U ovom izvještajnome razdoblju naknada za koncesiju za Podunavsku slobodnu zonu Vukovar iznosila je ukupno 1.503,62 kune što je 4,4 % manje nego 2018. godine.

Prema podacima koje je dostavio korisnik koncesije za osnivanje slobodne zone, u 2019. godini u Slobodnoj zoni poslovalo je 6 korisnika što je za 33,3 % manje nego prethodne godine. Korisnici su u Slobodnoj zoni zapošljavali 302 radnika što je broj zaposlenih na razini 2018. godine. Dva korisnika bave se proizvodnom djelatnosti, dok se ostali bave skladištenjem. Udio proizvodno-prerađivačke djelatnosti u ukupnom prihodu iznosi 8,9 %. Četiri korisnika Slobodne zone imaju zaposlenih djelatnika, dok dva korisnika nemaju zaposlenih.

Ukupni prihod korisnika Podunavske slobodne zone Vukovar u 2019. godini iznosio je 291.591.118,21 kunu što je 11,9 % više nego u prethodnoj godini. Korisnici su ostvarili dobit od 46.090.854,21 kunu ili 54,6 % više nego 2018. godine.

Izvoz korisnika, uključujući i isporuku dobara na tržište Europske unije, u 2019. godini iznosio je 8.219.024,41 kunu što je 21,4 % više nego u prethodnoj godini. Isporuka dobara na tržište Europske unije iznosila je 4.216.791,18 kuna što je 1,74 % manje nego u 2018. godini. Udio izvoza u ukupnom prihodu iznosio je 2,8 %, a najvažnija izvozna tržišta u 2019. godini bila su tržišta Slovenije, Italije, Bosne i Hercegovine te Australije.

U 2019. godini u Slobodnoj zoni izvršena su ulaganja u iznosu od 11.030,00 kuna.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Godina** | **2015.** | **2016.** | **%** | **2017.** | **%** | **2018.** | **%** | **2019.** | **%** |
| **Prihod**, mil. HRK | 226,0 | 192,55 | -14,8 | 220,97 | 14,76 | 260,61 | 17,94 | 291,59 | 11,9 |
| **Ukupan izvoz**, mil. HRK | 4,76 | 7,49 | 57,4 | 15,31 | 104,36 | 6,77 | -55,78 | 8,22 | 21,4 |
| **Izvoz u EU**, mil. HRK | 2,6 | 5,36 | 106,2 | 10,6 | 97,82 | 4,29 | -59,53 | 4,22 | -17,4 |
| **Dobit**, mil. HRK | 15,4 | 10,49 | -31,9 | 8,82 | -15,94 | 29,8 | 237,87 | 46,09 | 54,6 |
| **Koncesija**, HRK | 557,71 | 730,53 | 31,0 | 833,35 | 14,07 | 1.572,43 | 88,69 | 1.503,62 | -4,4 |
| **Broj korisnika** | 12 | 10 | -16,7 | 11 | 0,0 | 9 | -18,18 | 6 | -33,3 |
| **Broj zaposlenih** | 293 | 304 | 3,8 | 258 | -15,13 | 302 | 17,05 | 302 | 0 |

## SLOBODNA ZONA KUKULJANOVO

Slobodna zona Kukuljanovo nalazi se u Primorsko-goranskoj županiji, na području Grada Bakra. Osnovana je Odlukom o davanju koncesije za osnivanje Slobodne zone Kukuljanovo (Narodne novine, br. 54/97, 84/17 i 123/19), a koncesija za osnivanje dana je društvu Industrijska zona d.o.o. Bakar na rok od 25 godina od dana sklapanja Ugovora o koncesiji. Ugovor o koncesiji između Ministarstva gospodarstva i Industrijske zone d.o.o. zaključen je 16. lipnja 1997. slijedom čega proizlazi da koncesija traje do 16. lipnja 2022.

Slobodna zona Kukuljanovo ima površinu od 1.000.000 m2 i djelomično je infrastrukturno opremljena.

Prema Odluci o davanju koncesije za osnivanje Slobodne zone Kukuljanovo, korisnik koncesije obvezan je uredno plaćati godišnju naknadu za koncesiju u iznosu od 2 % od ukupnog prihoda koji ostvari u poslovanju s korisnicima u Slobodnoj zoni, od čega se 50 % uplaćuje u korist državnog proračuna, a 50 % u korist proračuna Grada Bakra.

Slobodna zona Kukuljanovo nema korisnika od 1. lipnja 2010. godine te u 2019. godini na području Slobodne zone nije ostvaren prihod od poslovanja. Iz navedenoga proizlazi kako za korisnika koncesije nije nastala obaveza plaćanja naknade za koncesiju za slobodnu zonu u 2019. godini.

Postupajući po zahtjevu Industrijske zone d.o.o., Vlada Republike Hrvatske je 24. kolovoza 2017. donijela Odluku o izmjenama i dopuni Odluke o davanju koncesije za osnivanje Slobodne zone Kukuljanovo (Narodne novine, broj 84/17) kojom je u režim slobodne zone uključeno dodatno područje.

Međutim, kako je Industrijska zona d.o.o. u rujnu 2017. godine podnijela nadležnom Ministarstvu zahtjev za privremenom obustavom procedure za utvrđivanje uvjeta za početak rada tog dijela Slobodne zone Kukuljanovo, a procedura za početak rada nije nastavljena niti tijekom idućih 12 mjeseci, stekli su se zakonski propisani uvjeti za oduzimanjem koncesije za taj dio slobodne zone od strane davatelja koncesije te je stoga Vlada Republike Hrvatske 11. prosinca 2019. donijela Odluku o izmjeni Odluke o davanju koncesije za osnivanje Slobodne zone Kukuljanovo (Narodne novine, broj 123/19).

## SLOBODNA ZONA LUKA RIJEKA – ŠKRLJEVO

Slobodna zona Luka Rijeka - Škrljevo nalazi se u Primorsko-goranskoj županiji, na području Grada Bakra. Osnovana je Odlukom o davanju koncesije za osnivanje Slobodne zone Luka Rijeka - Škrljevo (Narodne novine, broj 90/13), a koncesija za osnivanje dana je društvu Luka Rijeka d.d. na rok od 25 godina od dana sklapanja Ugovora o koncesiji. Ugovor o koncesiji između Ministarstva poduzetništva i obrta i Luke Rijeka d.d. zaključen je 15. srpnja 2013. slijedom čega proizlazi da koncesija traje do 15. srpnja 2038.

Slobodna zona Luka Rijeka - Škrljevo posluje na području površine 337.618 m2 od čega je 110.702 m2 slobodne površine. Aktivna površina Slobodne zone zauzima 226.916 m2. Slobodna zona posluje kao pozadinski terminal riječke luke te je u potpunosti infrastrukturno opremljena.

Prema Odluci o davanju koncesije za osnivanje Slobodne zone Luka Rijeka – Škrljevo, korisnik koncesije obvezan je uredno plaćati godišnju naknadu za koncesiju u iznosu od 2 % od ukupnog prihoda, od čega se 50 % uplaćuje u korist državnog proračuna, a 50 % u korist proračuna Grada Bakra. U ovom izvještajnome razdoblju naknada za koncesiju iznosila je ukupno 563.590,16 kuna što je za 41,5 % više nego u prethodnoj godini.

U Slobodnoj zoni Luka Rijeka – Škrljevo posluje jedan korisnik koji je u 2019. godini na poslovima u Slobodnoj zoni zapošljavao 21 radnika te u odnosu na prethodnu godinu nije bilo promjena u broju zaposlenih.

U 2019. godini poslovanjem u Slobodnoj zoni ostvareni su prihodi u iznosu od 28.179.508,00 kuna ili za 41,5 % više nego u prethodnoj godini. Korisnik je poslovanjem u Slobodnoj zoni ostvario dobit u iznosu od 8.842.603,00 kuna, dok je u 2018. godini bio iskazan gubitak u iznosu od 272.220,00 kuna.

Izvoz korisnika, uključujući i isporuku dobara na tržište Europske unije, iznosio je 21.336.674,00 kuna ili 30,4 % više nego u prethodnoj godini, dok je isporuka dobara na tržište Europske unije iznosila 2.405.697,00 kuna ili 78,9 % manje u odnosu na prethodnu godinu. Najvažnija izvozna tržišta u 2019. godini bila su tržišta Indije, Indonezije, Južnoafričke Republike i Austrije.

U 2019. godini u Slobodnoj zoni uloženo je 15.828.544,00 kuna.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Godina** | **2015.** | **2016.** | **%** | **2017.** | **%** | **2018.** | **%** | **2019.** | **%** |
| **Prihod**, mil. HRK | 27,22 | 20,81 | -23,5 | 22,7 | 9,08 | 19,92 | -12,25 | 28,18 | 41,5 |
| **Ukupan izvoz**, mil. HRK | 21,0 | 15,46 | -26,4 | 19,86 | 27,48 | 16,37 | -17,57 | 21,34 | 30,4 |
| **Izvoz u EU**, mil. HRK | 20,95 | 13,46 | -35,8 | 16,04 | 19,13 | 11,42 | -28,8 | 2,41 | -78,9 |
| **Dobit**, mil. HRK | 4,72 | 2,08 | -55,9 | 3,06 | 47,04 | -0,27 |  | 8,84 |  |
| **Koncesija**, HRK | 544.421,08 | 416.224,51 | -23,5 | 453.459,57 | 8,95 | 398.350,00 | -12,15 | 563.590,16 | 41,5 |
| **Broj korisnika** | 1 | 1 | 0,0 | 1 | 0,0 | 1 | 0,0 | 1 | 0 |
| **Broj zaposlenih** | 19 | 20 | 5,3 | 19 | -5,0 | 21 | 10,53 | 21 | 0 |

## \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

## SLOBODNA ZONA OSIJEK

Slobodna zona Osijek nalazi se u Osječko-baranjskoj županiji, na području Grada Osijeka. Osnovana je Odlukom o davanju koncesije za osnivanje Slobodne zone Osijek (Narodne novine, br. 50/97, 61/97 i 66/05), a koncesiju za osnivanje ima društvo Slobodna zona Osijek d.o.o., za razdoblje od 25 godina. Budući da je Ugovor o koncesiji između Ministarstva gospodarstva i Slobodne zone Osijek d.o.o. sklopljen 9. lipnja 1997. godine, koncesija istječe 9. lipnja 2022. godine.

Sukladno Odluci o davanju koncesije za osnivanje Slobodne zone Osijek, korisnik koncesije obvezan je uredno plaćati godišnju naknadu za koncesiju u iznosu od 2 % ukupnog prihoda koji ostvari u poslovanju s korisnicima u Slobodnoj zoni, od čega se 50 % uplaćuje u korist državnog proračuna, a 50 % u korist proračuna Grada Osijeka. Obaveza naknade za koncesiju koju korisnik koncesije plaća za dio prihoda ostvarenog u poslovanju s korisnicima slobodne zone za 2019. godinu iznosila je 16.991,86 kuna ili 9,83 % manje nego u prethodnom razdoblju.

Iako je Odlukom o davanju koncesije za osnivanje Slobodne zone Osijek omogućeno poslovanje u režimu slobodne zone na četiri odvojene lokacije, Slobodna zona Osijek posluje samo na lokaciji u riječnoj luci Tranzit, odnosno u zapadnom dijelu lučkoga kompleksa. Površina slobodne zone iznosi 130.059 m2, od čega je 88.230 m2 slobodno. Aktivna površina iznosi 41.829 m2, a na čitavoj površini Slobodne zone dostupna je infrastruktura.

U 2019. godini na području Slobodne zone poslovalo je 13 korisnika što je za 18,18 % više nego u prethodnoj godini. Korisnici Slobodne zone u 2019. godini ukupno su zapošljavali 133 djelatnika ili za 7,26 % više nego u prethodnom razdoblju. Dva korisnika bave se proizvodnjom, devet ih se bavi skladištenjem, a dva ostalim djelatnostima.

Ukupni prihod korisnika Slobodne zone Osijek u 2019. godini iznosio je 214.777.597,93 kune što je 54,92 % manje nego 2018. godine. Korisnici su u poslovanju ostvarili dobit u iznosu od 8.045.871,01 kuna ili za 23,23 % manje nego prethodne godine.

Izvoz korisnika, uključujući i isporuku dobara na tržište Europske unije, u 2019. godini iznosio je 16.302.647,52 kune ili 81,59 % manje nego 2018. godine, a sama isporuka dobara na tržište Europske unije iznosila je 11.528.119,21 kunu ili 83,53 % manje nego u prethodnoj godini. Najvažnija izvozna tržišta u 2019. godini bila su tržišta Slovenije, Austrije, Srbije te Bosne i Hercegovine.

U 2019. godini na području Slobodne zone Osijek izvršena su ulaganja u iznosu od 26.944.045,35 kuna.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Godina** | **2015.** | **2016.** | **%** | **2017.** | **%** | **2018.** | **%** | **2019.** | **%** |
| **Prihod**, mil. HRK | 960,69 | 492,82 | -48,7 | 352,14 | -28,55 | 476,5 | 35,32 | 214,78 | -54,92 |
| **Ukupan izvoz**, mil. HRK | 22,64 | 15,46 | -31,7 | 31,17 | 101,60 | 88,58 | 184,18 | 16,3 | -81,59 |
| **Izvoz u EU**, mil. HRK | 13,07 | 12,92 | -1,1 | 13,13 | 1,59 | 70,00 | 433,13 | 11,53 | -83,53 |
| **Dobit**, mil. HRK | -20.67 | 17,51 | -50,37 | 8,69 | -52,37 | 10,48 | 20,6 | 8,05 | -23,23 |
| **Koncesija**, HRK | 24.389,06 | 21.978,43 | -9,9 | 23.357,39 | 6,27 | 18.844,43 | -19,32 | 16.991,86 | -9,83 |
| **Broj korisnika** | 19 | 15 | -21,1 | 12 | -20 | 11 | -8,33 | 13 | 18,18 |
| **Broj zaposlenih** | 239 | 209 | -12,6 | 124 | -40,67 | 124 | 0,0 | 133 | 7,26 |

## 

## SLOBODNA ZONA SPLITSKO - DALMATINSKA

Slobodna zona Splitsko-dalmatinska nalazi se na području Splitsko-dalmatinske županije. Osnovana je Odlukom o davanju koncesije za osnivanje Slobodne zone Splitsko-dalmatinske (Narodne novine, br. 79/99 i 107/00), a koncesija za osnivanje dana je društvu Splitsko-dalmatinska zona d.o.o. na vremensko razdoblje od 25 godina od dana sklapanja ugovora o koncesiji. Ugovor o koncesiji između Ministarstva gospodarstva i Splitsko-dalmatinske zone d.o.o. zaključen je 20. kolovoza 1999. iz čega proizlazi da koncesija traje do 20. kolovoza 2024.

Slobodna zona Splitsko-dalmatinska ima ukupnu površinu 2.133.940 m2, a obuhvaća sljedeće lokacije: dio Smokovik u k.o. Split, dio Sinj u k.o. Sinj, dio Postira u k.o. Postira – Brač, dio Nerežišća u k.o. Nerežišća – Brač i dio Klis/Sinj, u k.o. Klis, Sinj i Trilj.

Prema Odluci o davanju koncesije za osnivanje Slobodne zone Splitsko-dalmatinske, korisnik koncesije obvezan je uredno plaćati godišnju naknadu za koncesiju u iznosu od 2 % od ukupnog prihoda, od čega se 50 % uplaćuje u korist državnog proračuna, a 50 % u korist proračuna Grada Splita.

Slobodna zona nema korisnika od siječnja 2011. godine te slijedom toga niti u 2019. godini nije nastala obveza plaćanja naknade za koncesiju za osnivanje slobodne zone.

Temeljem Odluke Društva Splitsko-dalmatinska zona d.o.o. od 17. svibnja 2016. o prestanku društva i pokretanju likvidacije.

Postupak likvidacije vodi se na Trgovačkom sudu u Splitu i do kraja 2019. godine nije dovršen.

## SLOBODNA ZONA ZAGREB

Slobodna zona Zagreb nalazi se na području Grada Zagreba. Osnovana je Odlukom o davanju koncesije za osnivanje Slobodne zone Zagreb (Narodne novine, br. 101/97, 114/12, 14/14 i 91/18), a koncesija za osnivanje dana je društvu Robni terminali Zagreb d.o.o. na rok od 25 godina od dana sklapanja Ugovora o koncesiji. Društvo Robni terminali Zagreb d.o.o. je Ugovorom o pripajanju od 11. prosinca 2006. pripojeno društvu Zagrebački holding d.o.o. kao podružnica broj 16 te je njegov puni naziv Zagrebački holding d.o.o. – Podružnica Robni terminali Zagreb. Ugovoro koncesiji između Ministarstva gospodarstva i društva Robni terminali Zagreb d.o.o. sklopljen je 13. listopada 1997. iz čega proizlazi da koncesija traje do 13. listopada 2022.

Sukladno Odluci o davanju koncesije za osnivanje Slobodne zone Zagreb, korisnik koncesije obvezan je uredno plaćati godišnju naknadu za koncesiju u iznosu od 2 % od ukupnog prihoda koji korisnik koncesije ostvari u poslovanju s korisnicima u Slobodnoj zoni, od čega se 50 % uplaćuje u korist državnog proračuna, a 50 % u korist Grada Zagreba. U 2019. godini naknada za koncesiju za Slobodnu zonu iznosila je 177.649,73 kune što je 9,45 % više nego 2018. godine.

Slobodna zona Zagreb ima površinu od 56.226,6 m2 koja je u potpunosti infrastrukturno opremljena i aktivna.

U Slobodnoj zoni Zagreb u 2019. godini poslovalo je 19 korisnika ili za 20,23 % manje nego 2018. godine. Dva korisnika bave se proizvodnjom, a ostali se bave skladištenjem. Kod korisnika u Slobodnoj zoni u izvještajnom razdoblju bila su zaposlena 333 radnika što je za 3,2 % manje nego u prethodnoj godini.

Ukupni prihod korisnika Slobodne zone Zagreb u 2019. godini iznosio je 165.955.425,56 kuna što je 36,68 % više nego 2018. godine. Korisnici su u navedenom razdoblju poslovanjem u Slobodnoj zoni ostvarili dobit od 9.788.093,06 kuna što je 18,95 % manje nego u prethodnoj godini.

Izvoz korisnika, uključujući i isporuku dobara na tržište Europske unije, u 2019. godini iznosio je 97.658.239,23 kune što je 49,48 % više nego u 2018. godini. Isporuka dobara na tržište Europske unije iznosila je 86.876.582,22 kune ili 38,29 % više nego u prethodnoj godini. Najznačajnija izvozna tržišta u 2019. godini bila su tržišta Austrije, Njemačke, Slovenije, te Bosne i Hercegovine.

U 2019. godini u Slobodnoj zoni Zagreb izvršena su ulaganja u iznosu 8.108.976,81 kuna.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Godina** | **2015.** | **2016.** | **%** | **2017.** | **%** | **2018.** | **%** | **2019.** | **%** |
| **Prihod**, mil. HRK | 219,63 | 226,6 | 3,2 | 113,74 | -49,81 | 121,42 | 6,75 | 165,96 | 36,68 |
| **Ukupan izvoz**, mil. HRK | 89,0 | 96,29 | 8,2 | 76,24 | -20,83 | 65,33 | -14,31 | 97,66 | 49,48 |
| **Izvoz u EU**, mil. HRK | 60,84 | 71,12 | 16,9 | 65,83 | -7,42 | 62,82 | -4,57 | 86,88 | 38,29 |
| **Dobit**, mil. HRK | 13,06 | 22,3 | 70,8 | 15,73 | -29,46 | 12,08 | -23,2 | 9,79 | -18,95 |
| **Koncesija**, HRK | 159.791,70 | 150.903,16 | -5,6 | 170.444,63 | 12,95 | 162.310,39 | -4,77 | 177.649,73 | 9,45 |
| **Broj korisnika** | 27 | 25 | -7,4 | 23 | -8 | 24 | 4,35 | 19 | -20,23 |
| **Broj zaposlenih** | 225 | 301 | 33,8 | 367 | 21,93 | 344 | -6,27 | 333 | -3,2 |

## SLOBODNA ZONA LUKE PLOČE

Slobodna zona luke Ploče nalazi se u Dubrovačko-neretvanskoj županiji, na području Grada Ploča, a obuhvaća cjelokupno lučko područje, uključujući obale i skladišne površine. Osnovana je Odlukom o davanju suglasnosti Lučkoj upravi Ploče za osnivanje Slobodne zone luke Ploče (Narodne novine, broj 137/99), a suglasnost za osnivanje dana je na rok od 30 godina te ista istječe 9. prosinca 2029. godine.

Slobodna zona luke Ploče posluje na području površine 2.145.892 m2, od čega je 480.000 m2 površine slobodno. Slobodna zona je infrastrukturno opremljena, a obuhvaća lučko područje, uključujući lučke obale, skladišne površine i ostalo.

Na području Slobodne zone u 2019. godini poslovalo je 9 korisnika što je za 12,5 % više nego prethodne godine. Skladištenjem su se bavila četiri korisnika, a pet ih se bavilo pružanjem usluga. Korisnici Slobodne zone u 2019. godini zapošljavali su 734 radnika što je za 6,07 % više nego 2018. godine.

Ukupni prihod korisnika Slobodne zone luke Ploče u 2019. godini iznosio je 260.704.120,33 kune što je 14,51 % manje nego u 2018. godini. Dobit korisnika Slobodne zone u 2019. godini iznosila je 17.004.453,35 kuna što je za 2,45 % manje nego prethodne godine.

Izvoz korisnika, uključujući i isporuku dobara na tržište Europske unije, u 2019. godini iznosio je 174.385.487,70 kuna što je 22,27 % manje nego u 2018. godini. Isporuka dobara na tržište Europske unije iznosila je 60.034.791,14 kuna ili 54,45 % manje nego u prethodnom razdoblju.

Najvažnija izvozna tržišta u 2019. godini bila su tržišta Bosne i Hercegovine, Švicarske, Francuske i Italije.

Na području Slobodne zone luke Ploče u 2019. godini izvršena su ulaganja u vrijednosti od 149.542.935,27 kuna.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Godina** | **2015.** | **2016.** | **%** | **2017.** | **%** | **2018.** | **%** | **2019.** | **%** |
| **Prihod**, mil. HRK | 229,08 | 284,1 | 24,0 | 317,7 | 11,83 | 304,96 | -4,01 | 260,70 | -14,51 |
| **Ukupan izvoz**, mil. HRK | 137,61 | 179,05 | 30,1 | 249,93 | 39,59 | 224,36 | -10,23 | 174,39 | -22,27 |
| **Izvoz u EU**, mil. HRK | 5,35 | 14,09 | 163,4 | 126,13 | 795,42 | 131,79 | 4,49 | 60,03 | -54,45 |
| **Dobit**, mil. HRK | 31,48 | 20,32 | -35,5 | 9,65 | -52,53 | 18,22 | 88,84 | 17,00 | -2,45 |
| **Broj korisnika** | 10 | 10 | 0,0 | 8 | -20,0 | 8 | 0,0 | 9 | 12,5 |
| **Broj zaposlenih\*** | 693 | 714 | 3,0 | 712 | -0,28 | 692 | -2,81 | 734 | 6,07 |

## SLOBODNA ZONA LUKE PULA

Slobodna zona luke Pula nalazi se u Istarskoj županiji, na području Grada Pule. Osnovana je Odlukom o davanju suglasnost Lučkoj upravi Pula za osnivanje Slobodne zone luke Pula (Narodne novine, broj 25/99). Odlukom nije određeno vremensko razdoblje na koje je dodijeljena suglasnost za osnivanje slobodne zone.

Slobodna zona luke Pula posluje na području površine od 59.848 m2, od čega je 39.373 m2 površine slobodno. Slobodna zona je u potpunosti infrastrukturno opremljena.

Na području Slobodne zone u 2019. godini poslovalo je deset korisnika što je na razini prethodne godine. Korisnici Slobodne zone luke Pula u 2019. godini zapošljavali su 190 radnika što je za 47,51 % manje nego prethodne godine.

Pet korisnika Slobodne zone bavi se proizvodnjom, četiri se bave pružanjem usluga servisa, a jedan skladištenjem. Udio proizvodno-prerađivačke djelatnosti u ukupnom prihodu korisnika Slobodne zone luke Pula u promatranom razdoblju iznosio je 62 %.

Ukupni prihod korisnika Slobodne zone luke Pula u 2019. godini iznosio je 74.496.789,16 kuna ili 9,81 % manje nego u prethodnoj godini. Korisnici su u navedenome razdoblju ostvarili gubitak u iznosu od 1.778.817,71 kunu dok je u prethodnom razdoblju ostvarena dobit u iznosu od 21.440.411,00 kuna.

Izvoz korisnika, uključujući i isporuku dobara na tržište Europske unije, u 2019. godini iznosio je 73.751.821,11 kuna ili 9,81% manje nego u 2018. godini. Najvažnije izvozno tržište u 2019. godini bilo je tržište Italije.

Na području Slobodne zone luke Pula u 2019. godini izvršena su ulaganja u vrijednosti od 1.100.000,00 kuna.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Godina** | **2015.** | **2016.** | **%** | **2017.** | **%** | **2018.** | **%** | **2019.** | **%** |
| **Prihod**, mil. HRK | 78,78 | 96,6 | 22,6 | 109,27 | 13,13 | 82,6 | -24,41 | 74,5 | -9,81 |
| **Dobit**, mil. HRK | -7,58 | 0,91 |  | 1,09 | 19,6 | 21,44 | 1.866,98 | -1,78 |  |
| **Broj korisnika** | 10 | 11 | 10,0 | 12 | 9,1 | 10 | -16,67 | 10 | 0 |
| **Broj zaposlenih** | 400 | 362 | -9,5 | 361 | -0,27 | 362 | 0,28 | 190 | -47,51 |

## SLOBODNA ZONA LUKE RIJEKA

Slobodna zona luke Rijeka nalazi se u Primorsko-goranskoj županiji, na području Grada Rijeke. Osnovana je Odlukom o davanju suglasnosti Lučkoj upravi Rijeka za osnivanje Slobodne zone luke Rijeka (Narodne novine, br. 63/97, 62/02, 83/03, 67/09, 78/13, 20/14 i 40/15). Odlukom nije određeno vremensko razdoblje na koje je dodijeljena suglasnost za osnivanje slobodne zone.

Slobodna zona luke Rijeka posluje na području površine 644.606 m2, u potpunosti je infrastrukturno opremljena i aktivna te nema slobodnih površina na raspolaganju.

U 2019. godini u Slobodnoj zoni luke Rijeka poslovala su četiri korisnika te u odnosu na prethodno razdoblje nema promjena u broju korisnika Slobodne zone. Korisnici Slobodne zone luke Rijeka bave se isključivo skladištenjem i pretovarom. Korisnici su u 2019. godini zapošljavali 899 radnika što je za 8,31 % više nego 2018. godine.

Ukupni prihod korisnika Slobodne zone luke Rijeka u 2019. godini iznosio je 546.568.953,37 kuna što je 17,8 % više nego u prethodnoj godini. Korisnici su u navedenom razdoblju ostvarili dobit od 73.953.075,83 kuna ili 43,94 % više nego 2018. godine.

Izvoz korisnika, uključujući i isporuku dobara na tržište Europske unije, u 2019. godini iznosio je 499.960.943,12 kuna ili 20,93 % više nego prethodne godine. Isporuka dobara na tržište Europske unije iznosila je 118.485.318,49 kuna ili 19,43 % više nego 2018. godine. Najvažnija izvozna tržišta bila su Bosna i Hercegovina, Srbija, Egipat i Austrija.

U 2019. godini u Slobodnoj zoni luke Rijeka ukupno je izvršeno 8.686.269,36 kuna ulaganja.

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Godina** | **2015.** | **2016.** | **%** | **2017.** | **%** | **2018.** | **%** | **2019.** | **%** |
| **Prihod**, mil. HRK | 534,45 | 416,03 | -22,2 | 460,48 | 10,67 | 463,98 | 0,76 | 546,57 | 17,8 |
| **Ukupan izvoz**, mil. HRK | 494,15 | 372,87 | -24,5 | 408,71 | 9,61 | 413,42 | 1,15 | 499,96 | 20,93 |
| **Izvoz u EU**, mil. HRK | 93,6 | 100,39 | 7,3 | 97,43 | -2,95 | 99,21 | 1,83 | 118,49 | 19,43 |
| **Dobit**, mil. HRK | 43,74 | 30,02 | -31,4 | 59,81 | 99,21 | 51,38 | -14,09 | 73,95 | 43,94 |
| **Broj korisnika** | 5 | 4 | -20,0 | 4 | 0,0 | 4 | 0,0 | 4 | 0,0 |
| **Broj zaposlenih** | 862 | 952 | 10,4 | 850 | -10,7 | 830 | -2,35 | 899 | 8,31 |

## 

## SLOBODNA ZONA LUKE SPLIT

Slobodna zona luke Split nalazi se u Splitsko-dalmatinskoj županiji, na području Grada Splita. Osnovana je Odlukom o davanju suglasnosti Lučkoj upravi Split za osnivanje Slobodne zone luke Split (Narodne novine, br. 160/98 i 92/05). Odlukom nije određeno vremensko razdoblje na koje je dodijeljena suglasnost za osnivanje slobodne zone.

Slobodna zona luke Split posluje na području kopnene površine od 259.900 m2 te 24.000 m2 morske površine i u potpunosti je infrastrukturno opremljena. Slobodna zona je u potpunosti aktivna te na raspolaganju nema slobodnog zemljišta.

U 2019. godini u Slobodnoj zoni poslovalo je devet korisnika što je za 25 % manje nego u prethodnom razdoblju. Pretežita djelatnost korisnika je skladištenje (šest korisnika), a ostali se bave proizvodnjom. Korisnici su u 2019. godini zapošljavali 205 radnika što je za 2,38 % manje nego prethodne godine.

Ukupni prihod korisnika Slobodne zone luke Split u 2019. godini iznosio je 112.483.845,00 kuna što je 53,12 % manje nego 2018. godine. Korisnici su u navedenom razdoblju ostvarili dobit od 4.434.447,00 kuna ili 39,45 % manje nego prethodne godine.

Izvoz korisnika, uključujući i isporuku dobara na tržište Europske unije, u 2019. godini iznosio je 22.127.243,00 kuna ili 80 % manje nego 2018. godine. Isporuka dobara na tržište Europske unije iznosila je 12.709.895,00 kuna ili 168,88 % više nego prethodne godine. Najvažnija izvozna tržišta u 2019. godini bila su tržišta Bosne i Hercegovine, Njemačke i Belgije.

U 2019. godini u Slobodnoj zoni luke Split ukupno je izvršeno 571.417,00 kuna ulaganja

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Godina** | **2015.** | **2016.** | **%** | **2017.** | **%** | **2018.** | **%** | **2019.** | **%** |
| **Prihod**, mil. HRK | 159,8 | 182,62 | 14,3 | 204,53 | 12 | 240,58 | 17,63 | 112,48 | -53,12 |
| **Ukupan izvoz**, mil. HRK | 106,2 | 136,44 | 28,5 | 163,17 | 19,59 | 110,65 | -32,19 | 22,13 | -80,0 |
| **Izvoz u EU**, mil. HRK | 3,49 | 3,74 | 7,2 | 9,62 | 157,22 | 4,73 | -50,83 | 12,71 | 168,88 |
| **Dobit**, mil. HRK | 22,99 | 18,32 | -20,3 | 3,98 | -78,28 | 7,32 | 83,92 | 4,43 | -39,45 |
| **Broj korisnika** | 15 | 12 | -20,0 | 12 | 0,0 | 11 | -8,33 | 9 | -25,0 |
| **Broj zaposlenih** | 216 | 239 | 10,6 | 210 | -12,13 | 210 | 0,0 | 205 | -2,38 |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

# SAŽETAK

U 2019. godini u Republici Hrvatskoj bilo je evidentirano 11 slobodnih zona, od kojih su dvije slobodne zone tijekom cijele godine bile u postupku likvidacije, a jedna slobodna zona je bila neaktivna odnosno u 2019. godini u Republici Hrvatskoj je bilo aktivno osam slobodnih zona. U ukupnom broju slobodnih zona, kao i u broju zona koje su bile aktivne u izvještajnom razdoblju, nema promjena u odnosu na prethodno razdoblje.

U 2019. godini u slobodnim zonama Republike Hrvatske poslovao je ukupno 71 korisnik što je za 20,22 % manje nego u 2018. godini. Uzrok ovom padu u broju korisnika je postupak likvidacije Krapinsko-zagorske slobodne zone koji je započet u studenome 2018. godine, s obzirom da je u ovoj zoni tijekom 2018. godine poslovalo 11 korisnika, a njihovo poslovanje u režimu slobodne zone je prestalo početkom postupka likvidacije.

U izvještajnom razdoblju u svim slobodnim zonama bilo je zaposleno 2.817 radnika što je za 2,36 % manje nego prethodne godine. Postupak likvidacije Krapinsko-zagorske slobodne zone nije utjecao na broj zaposlenih kod korisnika slobodnih zona budući da korisnici Krapinsko-zagorske slobodne zone nisu imali zaposlenih djelatnika unutar slobodne zone. Prosječno su u svakoj od osam aktivnih slobodnih zona bila zaposlena 352 radnika, dok je prosječni korisnik slobodne zone zapošljavao 32 radnika što odgovara broju zaposlenih u 2018. godini.

Ukupni prihodi svih korisnika slobodnih zona u 2019. godini iznosili su 1.694.757.358,00 kuna što je za 14,00 % manje nego prethodne godine. Korisnici su ostvarili dobit u iznosu od 166.349.693,00 kuna ili za 10,57 % više nego u prethodnom razdoblju.

Ukupni prihodi korisnika kopnenih slobodnih zona u 2019. godini iznosili su 700.503.650,00 kuna što je za 20,27 % manje nego prethodne godine. Korisnici kopnenih slobodnih zona su ostvarili dobit u iznosu od 72.736.583,00 kuna ili za 39,64 % više nego u 2018. godini.

Ukupni prihodi korisnika lučkih slobodnih zona iznosili su 994.253.708,00 kuna ili za 8,96 % manje nego u 2018. godini. Kod korisnika lučkih slobodnih zona ostvarena je dobit u iznosu od 93.613.109,00 kuna ili za 4,83 % manje nego u prethodnom razdoblju.

Ukupan izvoz svih korisnika slobodnih zona u 2019. godini, uključujući i isporuku dobara na tržište Europske unije, iznosio je 913.742.080,00 kuna što je za 9,30 % manje nego u prethodnoj godini. Udio izvoza u ukupnom prihodu svih korisnika slobodnih zona u 2019. godini uključujući i isporuku dobara na tržište Europske unije, iznosio je 53,9 %, dok je u 2018. godini taj udio iznosio 51,1 %. Ukupna isporuka dobara na tržište Europske unije svih korisnika slobodnih zona u 2019. godini iznosila je 370.009.016,00 kuna što je 20,60 % manje nego u prethodnoj godini. Udio isporuke dobara na tržište Europske unije svih korisnika u njihovom ukupnom prihodu iznosio je 21,8 % dok je u 2018. godini taj udio iznosio 23,7 %.

Ukupan izvoz korisnika kopnenih slobodnih zona u 2019. godini, uključujući i isporuku dobara na tržište Europske unije, iznosio je 143.516.585,00 kuna što je za 19,00 % manje nego u prethodnom razdoblju. Udio izvoza korisnika kopnenih slobodnih zona u njihovom ukupnom prihodu u 2019. godini iznosio je 20 % što je na razini prethodne godine. Isporuka dobara na tržište Europske unije korisnika kopnenih slobodnih zona u 2019. godini iznosila je 105.027.190,00 kuna što je 29,29 % manje nego u 2018. godini. Udio isporuke dobara na tržište Europske unije u prihodima korisnika kopnenih slobodnih zona iznosio je 15,0 %, dok je u 2018. godini taj udio iznosio 16,9 %.

Ukupan izvoz korisnika lučkih slobodnih zona u 2019. godini, uključujući i isporuku dobara na tržište Europske unije, iznosio je 770.225.495,00 kuna što je za 7,22 % manje nego u prethodnom razdoblju. Udio izvoza korisnika lučkih slobodnih zona u njihovom ukupnom prihodu u 2019. godini iznosio je 77,50 % dok je u prethodnoj godini taj udio iznosio 76,00 %.

Isporuka dobara na tržište Europske unije korisnika lučkih slobodnih zona u 2019. godini iznosila je 264.981.823,00 kuna što je 16,54 % manje nego u 2018. godini. Udio isporuke dobara na tržište Europske unije u ukupnom prihodu korisnika lučkih slobodnih zona iznosio je 26,70 %, dok je u prethodnoj godini taj udio iznosio 29,1 %.

Slobodne zone koje su osnovane na kopnenom području Republike Hrvatske u obvezi su plaćanja naknade za koncesiju za osnivanje slobodne zone. U 2019. godini za korisnike koncesije za osnivanje slobodne zone nastala je obveza plaćanja naknade za koncesiju u iznosu od 774.194,37 kuna što je za 33,21 % više nego prethodne godine.

Korisnici koncesija za slobodne zone podmirili su nastale obveze naknada za koncesije za 2019. godinu.

U razdoblju od 2013. godine kada je izrađeno prvo Izvješće o poslovanju slobodnih zona za 2011. i 2012. godinu do danas, na zahtjev korisnika koncesije, a u skladu s gospodarskim interesom korisnika slobodnih zona, provedena je zakonska procedura za ukidanjem koncesije za osnivanje za tri slobodne zone (Slobodne zone Bjelovar, Slobodne zone Đuro Đaković – Slavonski Brod i Slobodne zone Varaždin). Također iz gospodarskih razloga, dva su korisnika koncesije pokrenula postupak likvidacije društava kojima je dana koncesija za osnivanje slobodne zone (Slobodna zona Splitsko-dalmatinska i Krapinsko-zagorska slobodna zona).

U promatranom razdoblju osnovana je jedna nova slobodna zona, i to Slobodna zona Luka Rijeka – Škrljevo.

Prikazani trend smanjenja broja slobodnih zona koje posluju u Republici Hrvatskoj ukazuje na to da slobodne zone nastavljaju s poslovanjem na lokacijama gdje za to postoji interes poduzetnika – korisnika slobodnih zona, dok se na ostalim područjima okreću modelima poslovanja koji su prikladniji za njihove korisnike, uglavnom poduzetničkim zonama, u smislu kako ih definira Zakon o unapređenju poduzetničke infrastrukture.

# DODACI

Pregled korisnika koncesija/nositelja suglasnosti za osnivanje slobodne zone

|  |  |
| --- | --- |
| Slobodna zona | Korisnik koncesije/nositelj suglasnosti |
| Krapinsko-zagorska | Krapinsko zagorska slobodna zona d.d. |
| Podunavska SZ Vukovar | Podunavska slobodna zona d.o.o. |
| Kukuljanovo | Industrijska zona d.o.o. |
| Luka Rijeka – Škrljevo | Luka Rijeka d.d. |
| Osijek | Slobodna zona Osijek d.o.o. |
| Splitsko-dalmatinska | Splitsko-dalmatinska zona d.o.o. |
| Zagreb | Zagrebački holding d.o.o. – podružnica br. 16 Robni terminali |
| luke Ploče | Lučka uprava Ploče\* |
| luke Pula | Lučka uprava Pula\* |
| luke Rijeka | Lučka uprava Rijeka\* |
| luke Split | Lučka uprava Split\* |
| \**Lučke uprave imaju status osnivača slobodnih zona, odnosno za slobodne zone koje se osnivaju na području lučkog područja nisu davane koncesije, već suglasnosti za osnivanje slobodnih zona.* | |

|  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- |
|  | **OSNOVNI PODACI** | | | **ZAPOSLENOST** | | **FINANCIJSKI POKAZATELJI** | | | | **TRGOVINSKI POKAZATELJI** | | | | |
| **R. br.** | **Slobodna zona** | **Površina (u m2)** | **Slobodna površina (u m2)** | **Broj korisnika** | **Broj zaposlenih** | **Prihodi korisnika zone (HRK)** | **Rashodi korisnika zone (HRK)** | **Dobit korisnika zone (HRK)** | **Ulaganja** | **Izvoz (HRK)** | **Udio izvoza u prihodu** | **EU Izvoz (HRK)** | **Udio izvoza na EU tržište u ukupnom prihodu** | **Zemlje izvoza** |
| 1 | **Krapinsko- zagorska** |  |  | 0 | 0 | 0 | 0 | 0 | 0 | 0 | 0,0% | 0 | 0,0% |  |
| 2 | **Podunavska SZ Vukovar** | 7.648 | 3.144 | 6 | 302 | 291.591.118 | 245.531.097 | 46.060.021 | 11.030 | 8.219.024 | 2,8% | 4.216.791 | -1,7% | Slovenija, Italija, BiH, Australija |
| 3 | **Kukuljanovo** | 1.000.000 | 1.000.000 | 0 | 0 | 0 | 0 | 0 | 0 | 0 | 0,0% | 0 | - | \_\_\_\_ |
| 4 | **Luka Rijeka - Škrljevo** | 337.618 | 110.702 | 1 | 21 | 28.179.508 | 19.336.910 | 8.842.598 | 15.828.544 | 21.336.674 | 75,7% | 2.405.697 | 8,5% | Indija, Indonezija, JAR, Austrija |
| 5 | **Osijek** | 130.059 | 88.230 | 13 | 133 | 214.777.598 | 206.731.727 | 8.045.871 | 26.944.045 | 16.302.648 | 7,6% | 11.528.119 | 5,4% | Slovenija, Austrija, Srbija, BiH |
| 6 | **Splitsko-dalmatinska** |  |  | 0 | 0 | 0 | 0 | 0 | 0 | 0 | 0,0% | 0 | - | \_\_\_ |
| 7 | **Zagreb** | 56.227 | 2.000 | 19 | 333 | 165.955.426 | 156.167.333 | 9.788.093 | 8.108.977 | 97.658.239 | 58,8% | 86.876.582 | 52,3% | Austrija, Njemačka, Slovenija, BiH, Crna Gora |
| 8 | **luke Ploče** | 2.145.892 | 480.000 | 9 | 734 | 260.704.120 | 243.699.667 | 17.004.453 | 149.542.935 | 174.385.488 | 66,9% | 60.034.791 | 23,0% | BiH, Švicarska, Francuska, Italija |
| 9 | **luke Pula** | 59.848 | 39.373 | 10 | 190 | 74.496.789 | 76.275.607 | -1.778.818 | 1.100.000 | 73.751.821 | 99,0% | 73.751.821 | 99,0% | Italija |
| 10 | **luke Rijeka** | 644.606 | 0 | 4 | 899 | 546.568.953 | 472.615.878 | 73.953.076 | 8.686.269 | 499.960.943 | 91,5% | 118.485.318 | 21,7% | BiH, Srbija, Egipat, Austrija |
| 11 | **luke Split** | 283.900 | 0 | 9 | 205 | 112.483.845 | 108.049.447 | 4.434.398 | 571.417 | 22.127.243 | 19,7% | 12.709.895 | 11,3% | BiH, Njemačka, Belgija |
| , | | | | | | | | | | | | | | |
|  | **Ukupno kopnene zone** | 1.531.552 | 1.204.076 | 39 | 789 | 700.503.650 | 627.767.066 | 72.736.583 | 50.892.596 | 143.516.585 | 20% | 105.027.190 | 15,0% |  |
|  |  |  |  |  |  |  |  |  |  |  |  |  |  |  |
|  | **Ukupno lučke zone** | 3.134.246 | 519.373 | 32 | 2.028 | 994.253.708 | 900.640.598 | 93.613.109 | 159.900.622 | 770.225.495 | 77,5% | 264.981.826 | 26,7% |  |
|  |  |  |  |  |  |  |  |  |  |  |  |  |  |  |
|  | **Ukupno sve zone** | 4.665.798 | 1.723.449 | 71 | 2.817 | 1.694.757.358 | 1.528.407.665 | 166.349.693 | 210.793.218 | 913.742.080 | 53,9% | 370.009.016 | 21,8% |  |

### Broj korisnika u slobodnim zonama - usporedba 2019./2018.

Prihodi korisnika slobodnih zona (mil. HRK) – usporedba 2019./2018.

### Dobit korisnika slobodnih zona (mil. HRK) – usporedba 2019./2018.

### Izvoz\* korisnika slobodnih zona (mil. HRK) – usporedba 2019./2018.

\**uključujući i isporuku dobara na tržište EU*

### Isporuka dobara na tržište Europske unije (mil. HRK) – usporedba 2019./2018.

### Usporedba izvoza države članice EU / treće zemlje (%)

### Usporedba izvoz, uključujući isporuku dobara na tržište EU u ukupnom prihodu (%)

Usporedba prihoda od izvoza i ostalog prihoda svih slobodnih zona

### Izvršena ulaganja (u mil. HRK) – usporedba 2019./2018.

### Usporedba broja korisnika koji se bave proizvodnjom i skladištenjem

### Naknade za koncesiju za 2019. godinu[[1]](#footnote-1), tablični prikaz

|  |  |  |  |
| --- | --- | --- | --- |
| **Slobodna zona** | **2019. (HRK)** | **2018. (HRK)** | **2019. / 2018. %** |
| Luka Rijeka - Škrljevo | 563.590,16 | 398.350,00 | 41,48 |
| Zagreb | 192.108,73 | 162.310,39 | 18,36 |
| Osijek | 16.991,86 | 18.844,43 | -9,83 |
| Podunavska SZ Vukovar | 1.503,62 | 1.572,43 | -4,38 |
| Krapinsko – zagorska | 0,00 | 113,69 | -100,00 |
| Splitsko – dalmatinska | 0,00 | n/a |  |
| Kukuljanovo | 0,00 | 0,00 |  |
| **ukupno** | **774.194,37** | **581.190,94** | **33,21** |

### Naknade za koncesiju za 2019. godinu, grafički prikaz

1. *Iznosi naknada za koncesije za slobodne zone odnose se na obveze nastale u 2019. godini te isključuju pretplate ili kamate zbog kašnjenja uplata naknada za koncesiju.* [↑](#footnote-ref-1)